Unha *shin guntō* e unha *kyū guntō* en exposición.
***Guntō*** (軍刀?, "espada militar") é o nome en xaponés usado para describir as espadas xaponesas producidas para o seu uso na mariña e no exército xaponés trala fin da era dos samurais en 1868. Na subsecuente era Meiji a armadura, armas e ideais dos samurais foron substituídos de forma gradual por uniformes, armas e tácticas de influencia occidental. Xapón desenvolveu un exército propio no ano 1872 e os samurais perderon o estado de protectores do Xapón que mantiveran durante varios centos de anos. As espadas *guntō* producidas en masa pasaron a formar parte do equipamento estándar do novo exército, tomando o lugar das espadas que levaban os samurais durante a era feudal.

Historia e descrición
---------------------

Oficiais xaponeses entregando as súas espadas a tropas indias en Malaia trala rendición do Xapón en 1945
Durante o período Meiji a clase samurai desapareceu de forma gradual, e o edicto Haitōrei de 1876 prohibiu levar espadas en público agás a determinados individuos, como os antigos *daimyos*, o persoal militar e a policía. Os fabricantes de espadas tiveron dificultades para sobrevivir economicamente durante este período por mor da modernización do exército xaponés, e moitos deles comezaron a producir outros obxectos, como por exemplo cuberterías. As accións militares levadas a cabo polo Xapón na China e Rusia durante o período Meiji axudaron a revivir a manufactura de espadas, e xa no período Shōwa, pouco antes do comezo da segunda guerra mundial, volveron a producir espadas a unha grande escala.

No período de militarización previo á segunda guerra mundial e durante toda a guerra tódolos oficiais xaponeses estaban obrigados a levar unha espada. Nesta época producíronse espadas de fabricación tradicional, o que resultaba insuficiente para cubrir a gran demanda de espadas, polo que aumentou o número de ferreiros con ningún ou moi poucos coñecementos na manufactura das espadas tradicionais xaponesas. A maiores disto, a subministración do aceiro xaponés específico (*tamahagane*) empregado na fabricación destas espadas estaba limitado polo que se viron obrigados a empregar outros tipos de aceiro e a modificar o proceso da fabricación das espadas.

As espadas non tradicionais producidas neste período denomínanse *"Showato"*, e no ano 1937 o goberno xaponés comezou a requirir o uso de etiquetas especiais para distinguilas das espadas de fabricación tradicional. As espadas *Showato* non se consideran verdadeiras espadas xaponesas no propio país, e poden ser confiscadas legalmente, mentres que fóra do país colecciónanse como obxectos históricos.

Tipos
-----

### *Kyū guntō*

A primeira espada estándar do exército xaponés coñeceuse como *kyū guntō* (旧軍刀?, "vella espada militar"). Murata Tsuneyoshi (1838-1921), un xeneral xaponés que fabricara armas de fogo con anterioridade, comezou a fabricar o que probablemente foi o primeiro substituto de fabricación en masa para as espadas tradicionais xaponesas. Estas espadas coñécense como "*Murata-to*" e usáronse tanto na guerra sino-xaponesa (1894-1895) coma na guerra ruso-xaponesa (1904-1905). As espadas *kyū guntō* usáronse dende 1875 ata 1934 e tiñan unha gran semellanza coas espadas estadounidenses da época.

### *Shin guntō*

*Shin guntō*
A *Shin guntō* (新軍刀?, "nova espada militar") serviu de arma e distintivo de rango para o exército imperial xaponés entre os anos 1935 e 1945. Durante gran parte deste período as espadas fabricáronse no Arsenal Naval de Toyokawa. En resposta a un aumento do nacionalismo dentro das forzas armadas, deseñouse un novo estilo de espada para o exército xaponés no ano 1934. O *shin guntō* estilizouse a partir dun *tachi* tradicional do período Kamakura (1185-1332). Os rangos dos oficiais simbolizábanse por medio de borlas de cores atadas nun extremo da empuñadura. As cores asignadas eran o marrón/vermello e dourado para os xenerais, o marrón e vermello para os oficiais de campo, o marrón e azul para os oficiais de compañía e o marrón para os sarxentos e cabos.

#### Tipo 94

A espada de oficiais *shin guntō* Tipo 94 (九四式軍刀, **kyūyon-shiki guntō**?) substituíu as *kyu gunto* de estilo occidental no ano 1934. Tiña un mango de construción tradicional (*tsuka*) cun recubrimento tradicional de seda (*ito*). A funda para o Tipo 94 estaba feita de metal cun revestimento de madeira que protexía o fío da espada. Adoitaba estar pintada de marrón e tiña dúas monturas de cobre.

#### Tipo 95

Tipo 95
A espada *shin guntō* Tipo 95 (九五式軍刀, **kyūgō-shiki guntō**?) producida a partir do ano 1935 estaba deseñada para o seu uso por parte de oficiais non asignados. Deseñouse para parecerse aos *Shin Guntō* dos oficiais pero cun custo de produción en masa menor. Todas estas espadas tiñan fíos feitos a máquina e un número de serie en números arábigos.

#### Tipo 98

No ano 1938 cambiouse ó modelo *shin guntō* Tipo 98 (九八式軍刀, **kyūhachi-shiki guntō**?), esencialmente unha simplificación do Tipo 94 con poucas diferenzas entre os dous modelos. Este modelo sufriu moitos cambios dende o ano 1938 ata a fin da guerra no ano 1945.

### *Kaiguntō*

A espada *Kaiguntō* (海軍刀?, *espada naval*) é a versión naval menos común do *shin guntō*. Algunhas destas espadas fabricáronse con fíos feitos de aceiro inoxidable.

Galería de imaxes
-----------------

* Kyū guntō*Kyū guntō*
* Shin guntō Tipo 98*Shin guntō* Tipo 98
* Kaiguntō*Kaiguntō*

Notas
-----

1. ↑  Farwell, Byron (2001). *The Encyclopedia of Nineteenth-Century Land Warfare: An Illustrated World View*. W. W. Norton & Company. p. 437. ISBN 9780393047707.
2. 1 2 3  Nagayama 1997, p. 43.
3. 1 2 3  Sinclaire 2004, pp. 58-59.
4. 1 2  Kapp, Kapp & Yoshihara 2002, pp. 58-70.
5. ↑  Kapp, Kapp & Yoshihara 2002, p. 42.
6. ↑  Nalty, Bernard C. (1999). *War in the Pacific: Pearl Harbor to Tokyo Bay : the Story of the Bitter Struggle in the Pacific Theater of World War II, Featuring Commissioned Photographs of Artifacts from All the Major Combatants*. University of Oklahoma Press. p. 10. ISBN 9780806131993.
7. 1 2  Jowett 2002, p. 41.
8. ↑  Sinclaire 2004, p. 85.
9. ↑  Graf, John F. (2007). *Warman's World War II Collectibles: Identification and Price Guide*. F+W Media, Inc. p. 212. ISBN 9780896895461.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Guntō Modificar a ligazón no Wikidata*** |

### Bibliografía

* Jowett, Philip S. (2002). *The Japanese Army 1931-42, Volume 1 of The Japanese Army, 1931-45* (en inglés). Osprey Publishing. ISBN 9781841763538.
* Kapp, Leon; Kapp, Hiroko; Yoshihara, Yoshindo (2002). *Modern Japanese Swords and Swordsmiths: From 1868 to the Present* (en inglés). Kodansha International. ISBN 9784770019622.
* Nagayama, Kōkan (1997). *The Connoisseur's Book of Japanese Swords* (en inglés). Kodansha International. ISBN 9784770020710.
* Sinclaire, Clive (2004). *Samurai: The Weapons And Spirit Of The Japanese Warrior* (en inglés). Globe Pequot. ISBN 9781592287208.

### Ligazóns externas

* "Military Swords of Imperial Japan (Guntō)". *ohmura-study.net* (en inglés).